<classify> WAZIRI wa Nishati, Dk Medard Kalemani amesema kazi ya mwanakijiji yeyote kuunganishiwa umeme ni lazima sio hiari, kwa kuwa kila Mtanzania hasa walio vijijini, wanamudu gharama ya kuunganishiwa umeme kutokana na kiwango cha gharama kilichopangwa na serikali.Dk Kalemani amesema serikali imetumia fedha nyingi, kugharamia utekelezaji wa Mradi wa Usambazaji wa Umeme Vijijini REA ili uwafikie wananchi wote walioko vijijini, ambao wanatakiwa kuchangia kiasi kidogo cha fedha ili kuunganishwa na huduma hiyo.Ameyasema hayo wakati akiwasha umeme katika vijijini vinne ambavyo ni Ihalula, Itombololo, Itowo na Saja vilivyopo katika Halmashauri ya Wilaya Njombe na Wangingombe mkoani Njombe juzi.Kwa mujibu wa Dk Kalemani, serikali iliangalia hali ya uchumi kwa wananchi wake wote hasa wanaoishi vijijini na kujiridhisha kuwa kila mlengwa ana uwezo kwa kuchangia Sh 27,000, ikiwa ni gharama nafuu ya kuunganishiwa umeme kwa kuwa gharama zingine za kutekeleza mradi huo zinalipwa na serikali.Alifafanua kuwa kazi ya kuunganisha umeme kwa kila nyumba ya mtu anayeishi kijijini ni lazima, kwa sababu REA inaunganisha nyumba za aina zote na maeneo yote ya vijijini bila kujali itikadi za kisiasa, imani za dini wala kabila.Alisisitiza kuwa hapo baadaye serikali itakagua nyumba moja baada ya nyingine zilizopo vijijini, kufuatilia kazi ya uunganishwaji wa umeme kwa wanavijiji.Alisema endapo watabaini kuwa mwanakijiji ameshindwa kuunganisha huduma hiyo bila sababu ya msingi, basi itamlazimu kuuza mifugo au mazao ili kupata Sh 27,000 ikiwa ni gharama ya kuunganisha umeme kwa lazima.Zoezi la kuweka umeme katika kila nyumba vijijini ni lazima siyo hiari kama mnavyodhani, serikali imetumia fedha nyingi kutekeleza mradi wa REA, pia ni nia ya kuwasogezea huduma bora na za msingi kwa maendeleo ya wananchi wake, ambao na wao watachangia gharama ndogo. Sasa usipoweka umeme tutakuja kuuza chochote unachozalisha nyumbani kwako tukulipie huduma hii, amesema Dk Kalemani.Dk Kalemani alilitaka Shirika la Umeme Tanzania TANESCO, kuongeza kasi ya kuwaunganisha wateja na kusogeza karibu ofisi za huduma kwa wateja vijijini ili kuwahudumia wananchi walioko kijijini kwa ukaribu zaidi, badala ya wanakijiji hao kufuata huduma hizo katika ofisi za Tanesco zilizopo mijini.Alisema kwa kufanya hivyo, kutaongeza ari ya wanavijiji kuongeza kasi ya kulipia gharama za kuunganishiwa umeme, kwa kuwa huduma hiyo itakuwa inapatikana karibu yao, tofauti na ilivyokuwa awali ambako mwanakijiji ilimlazimu kusafiri umbali mrefu na kwa gharama kubwa  <topic>: KITAIFA 